苏辙
入峡
舟行瞿唐口，两耳风鸣号。
渺然长江水，千里投一瓢。
峡门石为户，郁怒水力骄。
扁舟落中流，浩如一叶飘。
呼吸信奔浪，不复由长篙。
捩柁破濆旋，畏与乱石遭。
两山蹙相值，望之不容舠。
渐近乃可入，白盐最雄高。
草木皆倒生，哀叫悲玄猱。
白云缭长袖，零落如飞毛。
缅怀洚水年，惨蹙病有尧。
禹益决岷水，屡与山鬼鏖。
摧冈转大石，破地疏洪涛。
巉巉当道山，斩截肩尾销。
峭壁下无趾，连峰断修腰。
破处不生草，上不挂鸟巢。
水怪不尽戮，下有龙与鳌。
辽哉千万年，禹死遗迹牢。
岂必见河洛，开峡斯已劳。